**Pressemeddelelse:**

Stormvarsel:

Tjek at forsikringen dækker, før vandet kommer

**Der er store forskelle på, hvilke vandskader forsikringsselskaberne dækker. Det står klart, når man sammenligner produkter blandt landets førende forsikringsselskaber.**

Metrologerne varsler storm igen på fredag. Vil man som husejer være sikker på, at forsikringen dækker, hvis vandet trænger ind, er det en god ide at tjekke forsikringen og læse det med småt: der er nemlig forskel på, hvilke vandskader de forskellige forsikringsselskaber dækker, og hvad man får for pengene.

Hos Alka Forsikring kimer telefonerne efter stormen i sidste uge.

”Dækker forsikringen, hvis vandet kommer op af kloakken, eller hvis det kommer ind gennem fundamentet for slet ikke at tale om, hvis det kommer ind gennem åbne vinduer og døre? Er der dækning, hvis der opstår skade fra smeltet fygesne under tagsten, eller hvis synlige rør lækker? Det er de gennemgående spørgsmål, kunderne ringer til os med”, fortæller Lise Agerley, Kommunikationschef for Alka Forsikring.

Hun forklarer, at de fleste forsikringsselskaber tilbyder en udvidet vandskadeforsikring, men at der alligevel er stor forskel på, hvad den dækker. Derfor råder hun danskerne til at tjekke deres forsikring nu – og selv dæmme op for skaderne som følge af uvejr. Der er nemlig meget, man selv kan gøre.

**Sådan begrænser du selv skaderne**

**Tjek huset før stormen eller oversvømmelsen**

* Rens tagrender, nedløbsrør og brønde, så nedbør eller smeltevand kan blive ledt ned i kloakken i stedet for at ’oversvømme’ din grund eller sive ind andre steder i huset.
* Kloakker – særligt i kældre – bør sikres med højvandslukke eller tilbageløbstop. Tal med en autoriseret kloakmester.
* Har du kælder, kan du med fordel flytte løse genstande op på reoler eller lign. Særligt elektriske genstande er sårbare overfor vand.
* Hvis du er plaget af vand, der trænger gennem kældervæggen, kan du sikre dig ved at anlægge et omfangsdræn omkring huset/kælderen.
* Sørg for at dine udendørs fliser har en hældning, så nedbør løber væk fra huset.
* Tjek at tagplader og tagsten er korrekt fastgjorte og intakte.
* Tjek at tagantenner samt rygsten på tegl- og betontage er fastgjort. *Kilde: Alka*

**Dette skal du tjekke i din forsikring for at være optimalt dækket**

**Dækker forsikringen:**

* Hvis vandet kommer op af kloakken
* Hvis vandet trænger ind gennem fundamentet
* Hvis vandet kommer ind gennem åbne vinduer og døre
* Hvis der opstår skade fra smeltet fygesne under tagsten
* Hvis synlige rør lækker
* Hvis der opstår økonomisk tab som følge af selve væsken

*Kilde: Alka*

***For mere information kontakt:*** *Lise Agerley, Kommunikationschef Alka Forsikring. Telefon: 4358 5911, mobil: 4021 0177, e-mail: lag@alka.dk*